**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 13.01.2020, ora 08.00 – 14.01.2020, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 14.01.2020, ora 07.00**

**RÂURI**

**Debitele au fost în general staţionare.**

Creșteri ușoare de niveluri și debite s-au înregistrat pe unele râuri mici din zonele de deal și de munte, din sudul și estul țării, datorită cedării apei din stratul de zăpadă și evoluției formațiunilor de gheață.

Formaţiunile de gheaţă (gheaţă la maluri, năboi, pod de gheață) prezente în majoritatea bazinelor hidrografice au fost în ușoară diminuare şi restrângere, exceptând râurile din zonele montane, din centrul și nord – estul ţării, unde s-au menţinut fără modificări importante.

Curge năboi (zăpadă înghețată în albie) pe cursurile superioare ale Mureșului, Arieșului și Bistriței (afluent al Siretului) și sloiuri de gheață pe cursurile inferioare ale Mureșului și Buzăului.

Predomină podul de gheață pe râurile din bazinele hidrografice: Vișeu, Iza, Tur, Someș, Crasna, Târnava Mică, în bazinele superioare și mijlocii ale Crișului Repede, Crișului Negru, Oltului și bazinul superior al Bistriței (afluent al Siretului).

Debitele se situează în general la valori cuprinse între 30-90% din mediile multianuale lunare, mai mari pe unele râuri din bazinul superior și mijlociu al Jiului (Bistriţa, Motru), pe unii afluenţi ai Oltului de pe sectorul inferior (Olănești, Luncavăț) şi pe unele râuri din Dobrogea (Slava, Hamangia, Râmnic) și mai mici (sub 30% din normalele lunare) pe râurile din bazinele hidrografice: Crasna, Barcău, Crișul Alb, Crişul Negru, Moraviţa, Nera, Bârlad, Jijia, pe cursurile inferioare ale Someşului şi Bistriţei, pe unii afluenţi ai Someşului (Sălăuţa, Ilişua, Lonea, Fizeș, Lăpuş, Cavnic), Mureşului (Luţ, Feernic, Vişa, Ampoi, Râul Mare) şi Oltului mijlociu (Homorod, Hârtibaciu).

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staţionare.**

Sunt posibile creșteri ușoare de niveluri şi debite pe unele râuri mici din zonele de deal și munte din sudul și estul țării, ca urmare a efectului combinat al cedării apei din stratul de zăpadă şi evoluţiei formaţiunilor de gheaţă.

Formațiunile de gheță (gheață la maluri, năboi, pod de gheață) existente pe majoritatea râurilor vor fi în diminuare și ușoară restrângere, iar pe râurile din centrul și nordul țării se vor menține fără modificări importante.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

**Debitul la intrarea în ţară (secţiunea Baziaş) în intervalul 13.01.2020 – 14.01.2020 a fost în scădere, având valoarea de 3400 m3/s**, sub media multianuală a lunii ianuarie (4950 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi în scădere (3300 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 13.01.2020, ora 08.00 –14.01.2020, ora 06.00**

**ÎN ŢARĂ**

În zonele joase din vestul, nord-vestul și centrul țării, în condiții de nebulozitate joasă și ceață cu depunere de chiciură, valorile termice diurne s-au situat sub mediile multianuale. Cu totul izolat a burnițat în Banat și Crișana, în Transilvania a fulguit, iar în județele Timiș și Arad s-a consemnat polei. În restul teritoriului vremea a fost mai caldă decât în mod normal pentru această dată, cerul a fost variabil și doar pe arii restrânse în Oltenia, Muntenia și Moldova s-a semnalat ceață. Vântul a suflat slab și moderat. Stratul de zăpadă a fost prezent în zona montană și măsura până la 123 cm în Munții Făgăraș (Bâlea Lac), dar și la cote mai reduse, până la 5 cm în Moldova și până la 4 cm în Transilvania. Temperaturile maxime s-au situat între -5 grade la Joseni și Boița și 12 grade la Târgoviște și Ploiești. La ora 06.00 se înregistrau valori termice cuprinse între -12 grade la Întorsura Buzăului și 2 grade la Mahmudia.

***Observaţie:*** *începând de ieri de la ora 06.00 au fost în vigoare 34 atenționări cod galben pentru fenomene meteorologice periculoase imediate după cum urmează: 7 emise de CNPM pentru Muntenia, 6 emise de SRPV Timișoara, 6 emise de SRPV Cluj-Napoca, 6 emise de SRPV Sibiu, 5 emise de SRPV Craiova, 3 emise de SRPV Bacău și 1 emis de SRPV Constanța.*

**LA BUCUREŞTI**

Vremea a fost mai caldă decât în mod normal pentru această perioadă, deși temperatura aerului a scăzut ușor față de intervalul precedent. Cerul a fost mai mult senin pe parcursul zilei, iar în unele cartiere în primele ore ale intervalului și din nou spre seară și noaptea s-a semnalat ceață. Vântul a suflat slab și moderat. Temperatura maximă a fost de 6 grade la Filaret, 7 grade la Băneasa și 8 grade la Afumați, iar la ora 06.00 se înregistrau -4 grade la Afumați și Băneasa și -3 grade la Filaret.

**3. Prognoza meteorologică în intervalul 14.01.2020, ora 08.00 –15.01.2020, ora 08.00**

**ÎN ŢARĂ**

În zonele joase de relief din sudul și sud-estul țării și local în cele din vest și centru va fi nebulozitate stratiformă și ceață care local - cu precădere în Lunca Dunării și a Siretului, sudul Câmpiei Române și în depresiuni- vor persista întreaga zi, astfel că valorile termice vor fi în general apropiate de cele normale ale datei. În schimb, la deal și la munte, în condiții de cer mai mult senin, vremea va fi în orele amiezii mult mai caldă decât în mod obișnuit în a doua decadă a lunii ianuarie. Temperaturile maxime vor fi de la -2...2 grade în zonele cu ceață persistentă și 10...11 grade în cele deluroase din sudul țării. Noaptea nebulozitatea de plafon jos și ceața se vor semnala pe spații extinse în regiunile extracarpatice și pe areale mai mici în zonele joase din vest și centru. Vântul va sufla slab și moderat. Temperaturile minime vor fi cuprinse între -13 grade în depresiunile din estul Transilvaniei și 1...3 grade pe litoral și în Dealurile de Vest.

**LA BUCUREŞTI**

În cea mai mare parte a intervalului nebulozitatea joasă sau ceață vor persista, cerul devenind variabil doar în orele după-amiezii. Vântul va sufla slab. Temperatura maximă va fi de 3...4 grade, iar cea minimă de -2...0 grade, valori peste cele climatologic specifice datei.

**4. Buletin nivometeorologic emis pentru perioada 13.01.2020 – 15.01.2020**

**Evoluția vremii în intervalul 12.01.2020, ora 16.00 – 13.01.2020, ora 16.00:**

Vremea a fost caldă pentru această perioadă și în general frumoasă. Cerul a fost mai mult senin.Vântul a suflat slab și moderat cu unele intensificări pe creste, în special din Orientali. Stratul de zăpadă a scăzut în întreaga zonă montană, cu valori cuprinse între 1-4 cm în majoritatea masivelor, în special în zonele cu strat mai consistent de zăpadă.

**Grosimea stratului de zăpadă în 13.01.2020, ora 14.00:**

Carpații Meridionali: 124 cm la Bâlea-Lac, 50 cm la Vf. Omu, 31 cm la Păltiniș, 16 cm la Cuntu, 16 cm la Predeal, 14 cm Vf. Țarcu, 6 cm la Fundata, 12 cm la Parâng, 4 cm la Sinaia;

Carpații Orientali: 50 cm la Lăcăuți, 19 cm la Vf. Călimani, 21 cm la Ceahlău-Toaca, 10 cm la Iezer-Rodnei, 8 cm la Bucin, 6 cm la Poiana Stampei;

Carpații Occidentali: 33 cm la Semenic,15 cm la Vf. Vlădeasa 1800, 22 cm la Vlădeasa 1400, 19 cm la Stâna de Vale, 12 cm la Băișoara.

**Prognoza vremii în intervalul 13.01.2020, ora 20.00 – 15.01.2020, ora 20.00:**

Vremea va fi în general frumoasă și se va încălzi treptat. Cerul va fi mai mult senin. Vântul va sufla slab și moderat din sector predominant vestic. Pe văi se va semnala local ceață.

Temperaturi prognozate:

**Peste 1800 m:** temperaturi minime: -7 la -4 gr.C; temperaturi maxime: -1 la 3 gr.C;

**Sub 1800 m:** temperaturi minime: -7 la -2 gr.C; temperaturi maxime: 2 la 8 gr.C.

**Masivul Bucegi:** **RISC 2 - moderat**

Stratul de zăpadă este consolidat în mare parte și de dimensiuni reduse. În locurile adăpostite regăsim depozite mai importante de zăpadă. La supraîncărcări mari, pot fi declanșate avalanșe de mici dimensiuni pe versanții suficient de înclinați.

Stratul de zăpadă e alcătuit în partea superioară predominant din particule fine iar în interior regăsim fațete plane și cristale cupă, cu rezistență scăzută. În zonele adăpostite, depozitele de zăpadă pot depăși 1 m..

**Munții Făgăraș: RISC 2 - moderat**

Deși stratul de zăpadă s-a mai stabilizat, la supraîncărcări mari, pe versanții înclinați, se pot declanșa avalanșe mici sau curgeri superficiale, la orele prânzului, sub influența insolației și a temperaturilor ușor pozitive. În zonele adăpostite sunt acumulări mai mari de zăpadă.

Stratul este în proces de tasare și compactare și este depus peste straturile mai vechi, relativ stabile. În locurile adăpostite, depozitele de zăpadă măsoară pe alocuri peste 2 metri.

**Munții Parâng-Şureanu: RISC 1 - redus**

Avalanșe de mici dimensiuni sunt posibile doar în cazuri izolate, la supraîncărcări mari, în zonele cu acumulări mai mari de zăpadă și cu pante foarte înclinate.

Stratul de zăpadă este consolidat și relativ stabilizat. Pe văi și în zonele adăpostite regăsim depozite mai mari de zăpadă.

**Munții Călimani-Bistriţei-Ceahlău: RISC 1 - redus**

Avalanșe de mici dimensiuni sunt posibile doar în cazuri izolate, la supraîncărcări mari, în zonele cu pante foarte înclinate, unde sunt acumulări mai importante de zăpadă.

Stratul de zăpadă are dimensiuni reduse și este în general compactat și înghețat.

**Munții Rodnei: RISC 1 - redus**

Avalanșe de mici dimensiuni sunt posibile doar în cazuri izolate, la supraîncărcări mari, în zonele cu acumulări mai mari de zăpadă și cu pante foarte înclinate.

Stratul de zăpadă este consolidat și stabilizat.

**Munții Ţarcu-Godeanu: RISC 1 - redus**

La supraîncărcări mari se pot declanșa avalanșe de dimensiuni mici, pe pantele foarte înclinate din zonele cu acumulări mai mari de zăpadă din zonele adăpostite și de pe văi.

Stratul de zăpadă are dimensiuni reduse, este în mare parte înghețat și stabilizat.

**Munții Vlădeasa-Muntele Mare: RISC 1 - redus**

La supraîncărcări mari se pot declanșa avalanșe de dimensiuni mici în zonele cu acumulări mai importante de zăpadă din zonele adăpostite și de pe văi.

Stratul de zăpadă este compactat și stabilizat.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează că, în urma unei sesizări primite la data de 13.01.2020, în jurul orei 11:40, privind modificarea aspectului apei pe canalul de evacuare apă caldă al S.E. Işalniţa (culoare albicioasă a apei), în zona localităţii Işalniţa, judeţul Dolj, la faţa locului s-au deplasat reprezentanţii A.B.A. Jiu pentru investigaţii şi pentru prelevare de probe de apă. Se va reveni cu informaţii suplimentare.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru intervalul 10.01.2020-12.01.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

***Garda Forestieră Ploieşti*** informează despre producerea la data de 10.01.2020, la ora 12:10, unui incendiu de litieră pe raza Ocolului Silvic Sinaia, în zona localităţii Comarnic, judeţul Prahova. A fost afectată o suprafață de 0,04 ha, în fond forestier proprietate publică de stat. Incendiul a fost stins în aceeaşi zi, la ora 15:45, de personalul silvic, pompieri şi cetăţeni. Incendiul a izbucnit din cauza unei scântei mecanice de la o locomotivă.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 11.01.2020-13.01.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

DIRECȚIA DE COMUNICARE ȘI RESURSE UMANE